Falkvir

Falkvirin lippu

Falkvirin vaakuna

Falkvirin kartta

**Falkvirin imperiumi** (falk. Falkvirs rike) on imperiumi, johon kuuluvat Falkvirsaarten lisäksi lukuisat Itä-Seterran provinssit sekä merentakaiset siirtomaat. Imperiumin katsotaan saaneen alkunsa 1370-luvulla, kun Fyrlannin ruhtinas Ulfrik III yhdisti kotisaarten hajanaiset valtakunnat valtansa alle ja julistautui Falkvirin suurkuninkaaksi. Falkvirin valloitettua ja liitettyä itseensä Itä-Seterran valtakunnat vuonna 1525 imperiumin hallitsijat omaksuivat keisarin arvonimen. Herran Val Valethin vuonna 1643 imperiumi kilpailee tunnetun maailman vahvimman suurvallan asemasta Aldyrian kuningaskunnan kanssa, ja on ylivoimaisen teknologisen kehityksensä ansiosta etulyöntiasemassa parhaillaan käynnissä olevassa toisessa Aldyrian-Falkvirin sodassa.

## **Imperiumin hallinnolliset alueet**

**Falkvirsaaret** ovat imperiumin ydin. Ennen 1370-luvun yhdistymissotia ne olivat jakautuneet useisiin pieniin ruhtinaskuntiin, mutta Ulfrikin uudistusten yhteydessä valloitetut alueet yhdistettiin suuremmiksi hallinnollisiksi entiteeteiksi. Falkvirin keisari pitää hallussaan myös Fyrlannin ja Sjölannin kuninkaiden arvonimiä. Kotisaarten jaarlikuntien jaarlit ovat perinteisesti keisarin sisaruksia, ja heidän asemansa on paljolti muodollinen.

* Fyrlannin kuningaskunta
* Sjölannin kuningaskunta
* Rajasaarten jaarlikunta
* Sonnenvikin jaarlikunta

**Provinssit** ovat entisiä Itä-Seterran itsenäisiä valtakuntia, jotka liitettiin Falkvirin imperiumiin 1520-luvulla Falkvirin-Katarian sodan yhteydessä. Provinssit, jotka antautuivat imperiumille vapaaehtoisesti saivat laajemman autonomian kuin ne, jotka jouduttiin valloittamaan sotimalla. Provinsseja hallitsevat keisarin alaisuudessa olevat jaarlit.

* Lokiran provinssi (falk. Rikesprovens Lokirie)
* Paravin provinssi (falk. Rikesprovens Parav)
* Otavian provinssi (falk. Rikesprovens Otavie)
* Katarian provinssi (falk. Rikesprovens Katarie)
* Irian provinssi (falk. Rikesprovens Irie)

**Siirtomaat** ovat Falkvirin merentakaisia alueita, jotka on joko vallattu tai joille on perustettu siirtokuntia. Siirtomaita hallitsevat keisarin valtaa alueella käyttävät kuvernöörit sekä mahdolliset paikalliset vasallihallitsijat.

* Falkvirilainen Tipaque
* Falkvirin Forotaros
* Odessoksen protektoraatti
* Sheshin ja Lizhain kauppakaupungit

## **Historia**

### **Falkvirin keskiaika (500-1300)**

#### **Sanan ryöstö**

Aikaisimmat kirjalliset lähteet Falkvirsaarten historiasta ovat lähtöisin 500-luvun skaldien taltioimista saagoista. Vaikka saagat historiallisten henkilöiden uroteoista sitoutuvatkin paljolti Pohjanuskon mytologiaan, falkvirilaiset nykyhistorijoitsijat vannovat niiden totuuspohjan nimeen. Tunnetuin näistä Falkvirin varhaisaikojen kuvauksista on tuntemattoman aikalaiskirjoittajan peurannahkakääröihin taltioima *Falkir Routaparran saaga.*

Saaga kertoo saarten ensimmäisestä suurkuninkaasta, Falkirista, joka kerää ylijumala Ulfrin korppisanansaattajien avulla kaikkien saarten miehet ja laivat suureen sotajoukkoonsa purjehtiakseen ryöstämään Sanan taidon rannikon haltiakansalta. Haltiat ovat lähteneet suureen sotaan itään ja jättäneet suuren kaupunkinsa Ælvborgin lähes vartioimatta. Kaupungin valtaisat muurit kuitenkin estävät suurkuninkaan sotureita toteuttamasta ryöstöään. Falkir pyytää avukseen veijarijumala Ailokia, joka muutti kuninkaan ja tämän pojan usvaksi. Vastineeksi hän pyysi itselleen osaa Sanan taidosta. Miehet liisivät yli muurien ja avasivat portit armeijalle. Ælvborg ryöstettiin, ja Falkir otti omakseen Sanojen käärön.

Suurkuninkaan joukot purjehtivat saaliineen takaisin kotisaarille. Falkir ja druidit avasivat käärön kaiken kansan edessä, jolloin kaikki falkvirilaiset oppivat lukemaan ja kirjoittamaan omaa kieltään. Harvat ja valitut saivat puolestaan itselleen väkeviä taikavoimia. Väkijoukot ylistivät kuningastaan, ja Ulfria. Ailoki tuli mieli kateutta täynnä vaatimaan Falkirilta palkkiotaan, taikuuden voimia, mutta kuningas huijasi jumalaa niin että tämä oppi taikojen lisäksi vain kirjoittamaan, ei lukemaan. Ailoki vietti vuosisatoja tuonpuoleisessa yrittäen turhaan raapustaa noituutensa sanat muistiin, niin että jotta voisi ne ääneen lausua. Näistä ajoista *Ailokin riimut*, nahkapergamenteille raapustetut näennäisen merkityksettömät merkit ovat olleet falkvirilaisen mustan magian vahvimpia instrumentteja, jumalallisia artefakteja.

#### **Haltiain kostoretki**

*Falkir Routaparran saaga* kertoo, että haltiat palasivat lopulta voitokkaina suuresta itäisestä sodastaan. Raivostuneina he saivat huomata, että meren saariston näennäisen harmittomat ihmisheimot olivat ryöstäneet heidän kauniin kaupunkinsa, ja anastaneet Sanan käärön suuresta temppelistä. Raivokkaiden *liekkisotureiden* johdolla haltiat kokosivat sotajoukkonsa jälleen ja rakensivat sata sataa laivaa purjehtiakseen kostamaan saarten kansalle. Ulfrin korpit näkivät tämän, ja riensivät kertomaan Sanan voimalla rakennettuun suurkuninkaan loistokkaaseen saliin nyt jo kovin ikääntyneelle Falkirille uhkaavasta vaarasta.